**3. Ako dlho sa môžu občania USA zdržiavať na území Slovenskej republiky?**

 Štátny príslušník USA, ktorý je držiteľom platného cestovného dokladu USA môže vstúpiť na územie Slovenskej republiky a zdržiavať sa tu na základe dvoch paralelných bezvízových režimov:

* bezvízový režim medzi Európskou úniou ako celkom a USA zakotvený v Nariadení EP a Rady ES č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov a krajín, ktorých štátni príslušníci sú oslobodení od tejto povinnosti (90 dní v rámci akéhokoľvek 180-dňového obdobia)
* bezvízový režim na základe bilaterálnej dohody o zrušení vízovej povinnosti medzi Slovenskou republikou a USA (90 dní v rámci obdobia 6 mesiacov)

 Vo všeobecnosti platí, že ak štátny príslušník USA vstúpi na územie Schengenu cez územie Slovenskej republiky, oba bezvízové režimy začínajú plynúť súbežne, a teda po vyčerpaní maximálneho počtu dní je povinný opustiť územie Slovenskej republiky. V prípade ak štátny príslušník USA vstúpi do Schengenu cez územie iného členského štátu, začína pre neho plynúť len bezvízový režim zavedený spomínaným nariadením ES č. 539/2001. Po jeho vyčerpaní prípadne po ukončení predchádzajúceho pobytu v inom členskom štáte je štátny príslušník USA oprávnený vstúpiť na územie Slovenskej republiky na základe bilaterálnej dohody o zrušení vízovej povinnosti medzi Slovenskou republikou a USA a zdržiavať sa tu v súlade s touto dohodou.